Man vroegoggend by plaashek oorvalArgieffoto: SAPD ŉ Man is Vrydagoggend kort voor 05:00 by die hoofhek van ŉ plaas in die Cullinan-gebied deur vyf gewapende mans oorval en aangerand. Henri Combrink, ondervoorsitter van die plaaslike landelike veiligheidsforum, sê die man wat deeltyds op die plaas boer, was op pad werk toe, toe hy by die hek oorval is. Die slagoffer is glo in sy 60’s. Volgens Combrink het die aanvallers hom aangerand, sy selfoon en ander persoonlike besittings geroof en met sy wit Ford-bakkie op die vlug geslaan. Die man se vrou kon daarin slaag om op die plaaslike veiligheidsnetwerk om hulp te roep en reaksie-spanne het vinnig gereageer. “Die slagoffer het self ook die rowers in ŉ ander voertuig van hom agternagesit. Ongelukkig is die plaas naby Mamelodi geleë, so die wegkomplek was maklik en vinnig,” sê Combrink. Teen 07:00 was die gesteelde bakkie nog nie opgespoor nie. Daar is ook nog niemand in hegtenis geneem nie. Marius Müller, nasionale operasionele koördineerder van AfriForum, het die voorval aan Maroela Media bevestig. Volgens sy inligting het die aanvallers die slagoffer aan die hek vasgemaak voordat hulle op die vlug geslaan het. Combrink kon dit egter nie bevestig nie. Müller het ook gesê daar was na bewering ŉ vuurwapen in die bakkie wat saam met die voertuig gesteel is. Konst. Connie Moganedi, plaaslike polisiewoordvoerder, kon teen vroeg Vrydagoggend nog nie die inligting bevestig nie. Maroela Media wag op terugvoer.